अधिकारियों की गैरमौजूदगी से जनपद सदस्य उखड़े
रतलाम जनपद की साधारण सभा में हुआ हंगामा, जताया आक्रोश
भास्कर संवाददाता | रतलाम
रतलाम जनपद की साधारण सभा में मंगलवार को खासा हंगामा हुआ। बैठक का एजेंडा फाइनल होने के बाद तय समय पर जनपद के सदस्य तो पहुंच गए लेकिन जिन विभागों के अधिकारियों को जरूरी जानकारी के साथ पहुंचना था वे आए ही नहीं। जनपद अध्यक्ष, उपाध्यक्ष सहित सदस्यों ने इस पर खासी नाराजगी जताई। जनपद सीईओ से भी कहा- जब अधिकारी बैठक में आते ही नहीं तो हमें किस बात के लिए बुलाया है। आखिरकार तय किया गया है कि जिन विभागों के अधिकारी बैठक में नहीं पहुंचे हैं उनके आला अधिकारियों को जनपद सीईआे की ओर से कार्रवाई के लिए पत्र लिखा जाएगा।
रतलाम जप की साधारण सभा दोपहर 12 बजे शुरू हुई। जप अध्यक्ष संगीता मुकेश मालवीय, उपाध्यक्ष जुझारसिंह जोधा व 23 सदस्य पहुंच गए थे। 21 विभागों से जुड़े काम-काज की समीक्षा होना थी। लोनिवि के एसडीओ, बिजली कंपनी के सहायक यंत्री, महिला एवं बाल विकास विभाग की परियोजना अधिकारी, पशु चिकित्सा विभाग के ब्लॉक ऑफिसर और वन के एसडीओ बैठक में नहीं पहुंचे। जिन विभागों की समीक्षा होना थी, उनमें से ज्यादातर इन्हीं से जुड़े थे। अधिकारियों की गैरमौजूदगी पर सदस्यों ने नाराजगी जताई। जो अधिकारी मौजूद थे उनके विभागों की जानकारी लेकर समीक्षा की। तय किया कि जप सीईओ की ओर से उच्चाधिकारियों को पत्र लिखा जाए और तय किया जाए कि अगली बैठक में सभी जिम्मेदार मौजूद रहें।
hin_Deva hin_Deva san_Deva hin_Deva hin_Deva